Öll ný HIV smit í fyrra smituðust með kynlífi en ekkert þeirra var tengt fíkniefnaneyslu . 13 fíkniefnatengd smit komu upp 2011 . Sóttvarnarlæknir segir ljóst að HIV faraldurinn hafi dáið út meðal fíkniefnaneytenda . Tilkynnt var um 13 ný HIV smit árið 2015 og tengdust áhættuþættir kynlífi í öllum tilvikum . Fram kemur í síðasta Fréttabréfi sóttvarnarlæknis að sjö einstaklingar sem greindust með veiruna höfðu stundað gagnkynhneigt kynlíf og sex höfðu stundað kynlíf með einstaklingi sama kyni . Af þessum 13 eru 11 karlar og tvær konur . Ekkert tilvikanna mátti rekja til fíkniefnaneyslu . Árin 2010 og 2011 kom sprengja í HIV smitum hér á landi , sem mátti rekja til hóps fíkniefnaneytenda . Tekið var á málinu og gera má ráð fyrir því að það hafi skilað árangri . Auglýsing Þórólfur Guðnason sóttvarnarlæknir segir að hér hafi í raun aldrei verið mikið um HIV smit meðal fíkniefnaneytenda , þó að faraldurinn hafi komið upp á þessum tveimur árum . „ Menn voru mjög hræddir að HIV væri komið til að vera innan þessa hóps , ” segir hann . „ En tölur síðustu ára sýna okkur að svo er ekki , sem betur fer . ” Mikill meirihluti þeirra sem greindust með HIV veiruna í fyrra er af erlendu bergi brotinn , eða 10 af þessum 13 . Þórólfur segir að erfitt sé að segja til um þróunina hvað varðar smit meðal útlendinga . „ Við vitum of lítið um þessa einstaklinga . Við vinnum bara tölurnar út frá tilkynningum sem við fáum . Það þarf að skoða tölurnar betur í stærra samhengi til þess að hægt sé að túlka þær á réttan hátt , ” segir hann . Nokkuð hefur færst í vöxt að einstaklingar sem flytjast til landsins hafi greinst með sjúkdóminn erlendis og hafi þegar hafið meðferð fyrir komu til landsins . Af þeim 13 sem greindust í fyrra á Íslandi reyndust tveir vera með alnæmi , lokastig sjúkdómsins , en enginn lést af völdum hans . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .